《夏五门外小池白莲盛开有一茎双花岿然出于群花之上赋长句志之》
宋代·徐瑞

方塘风露清泠泠，万荷嶷立森高青。群花迎日各有态，一茎出高初亭亭。

双苞并蒂发天巧，雕饰尽去殊瞻听。风标自是绝尘土，道气直欲凌青冥。

恍然两仙来帝庭，翠云绿雾浮辎軿。飘飘羽服共萧散，隐隐高佩争珑玲。

同舆鄙笑岳及湛，专城彷佛石与丁。看花何啻日千转，属辞含意行且停。

涪翁食莲寄深感，如此妙质谁当铭。我歌此诗百其聆，一洗千古脂粉腥。

作者简介：徐瑞（1255～1325），字山玉，号松巢，江西鄱阳人。南宋度宗咸淳间应进士举，不第。祖父云岩、叔祖东绿皆善诗，叔父洁山居士，弟可玉、宗玉，从弟楚玉、兰玉皆有文才，次第任散官。所著则《松巢漫稿》，卒年七十一。吴存挽之曰：“善人已矣，空留千百年番高之名；后世知之，当在数十卷松巢之稿！”其见重于当时如此。后许竹南《有怀》诗云：“江北江南老弟昆，三生文会几评论。蚤知倾盖头俱白，悔不连床话共温。洲没草枯芳士歇，巢倾鹤去故枝存。至今惟有湾头月，照我溪南高竹村。”